# Ályktun Öryrkjabandalags Íslands á fundi um Mannsæmandi lífskjör fyrir alla, haldinn 21. nóvember 2015 á Grand hóteli Reykjavík.

## Ályktun - áskorun

Ágæti þingmaður viltu skapa samfélag fyrir alla, þar sem lífeyrisþegar og börn þeirra hafa tækifæri til virkar samfélagsþátttöku en ekki að þeim séu settar þær kjaraskorður sem þeir búa við nú? Þú hefur valdið til að breyta!

Opinn fundur Öryrkjabandalagsins – Mannsæmandi lífskjör fyrir alla sem haldinn er á Grand hóteli laugardaginn 21. nóvember 2015 skorar á þingmenn að hafa áhrif á fjárlagagerð ríkisins fyrir árið 2016 með eftirfarandi hætti:

* Lífeyrir almannatrygginga hækki afturvirkt um sömu krónutölu og lægstu laun hækkuðu 1. maí sl. (31.000 kr. fyrir skatt).
* Lífeyrir almannatrygginga hækki um 15.000 kr. frá 1. maí 2016 (samhliða hækkun lágmarkslauna).

Þá er einnig farið fram á að krónu-á-móti-krónu skerðing sérstakrar framfærsluppbótar verði afnumin hið fyrsta.

Þingmenn gerið okkur kleift að vera með mannsæmandi framfærslu.

## Greinagerð með ályktuninni:

Kjör lífeyrisþega hafa versnað á undanförnum árum og hefur launabilið á milli lífeyrisþega og launþega aukist gríðarlega. Þessi versnun lífskjara gerir það að verkum að fólk á Íslandi býr við skort, það hefur ekki efni á matarinnkaupum, hvað þá að kaupa næringarríka fæðu, það hefur ekki efni á að greiða afborganir af húsnæðislánum eða húsaleigu, það hefur ekki efni á heilbrigðisþjónustu, það á bágt með að framfleyta börnum sínum og veita þeim það sem börn á Íslandi eiga að geta notið. Með þessu móti einangrast lífeyrisþegar og geta hvorki þeir né börn þeirra tekið fullan þátt í samfélaginu til jafns við aðra. Afleiðing þess að fólk geti ekki framfleytt sér á Íslandi getur kostað samfélagið háar fjárhæðir svo ekki sé minnst á mannauðstapið sem fátækt og skortur á lífsgæðum getur valdið.

Algengt er að fólk sem hefur einungis lífeyri frá Tryggingastofnun ríkisins (TR) til að framfleyta sér, hafi á bilinu 170 til 190 þúsund krónur á mánuði til framfærslu. Við vitum öll að fólk getur ekki framfleytt sér á þessum upphæðum á Íslandi í dag enda er lífeyririnn langt undir dæmigerðu neysluviðmiði velferðarráðuneytisins. Örorkulífeyrisþega með tiltölulega lágan kostnað vegna húsnæðis, samgangna og heilbrigðisþjónustu vantar um 160 þús. krónur í ráðstöfunartekjur á mánuði til að ná upp í dæmigert neysluviðmið fyrir einstakling. Þetta er engan veginn ásættanleg staða.

Alþingismenn eru hvattir til að endurskoða fjárlög 2016 þegar önnur umræða fjárlaga fer fram. Boðuð er 9,4% hækkun á næsta ári sem gefur lífeyrisþegum einungis rúmar 11 þúsund krónur til viðbótar á mánuði á meðan lægstu laun hækkuðu um tæp 20 þúsund krónur (eftir skatt) á mánuði frá 1. maí 2015. Þess ber að geta að um 1% launþega eru á lágmarkslaunum og þá yfirleitt í skamman tíma en lífeyririnn er framfærsla til lengri tíma og í ófáum tilvikum ævina út.